У складу са Законом о туризму („Службени гласник РС“ , број 36/2009, 88/2010, 99/2011, 93/2012, члана 10 Статута Туристичке организације општине Житиште, Управни одбор Туристичке организације општине Житиште дана 27.04.2015. године доноси:

ПРАВИЛНИК

О НАЧИНУ И КРИТЕРИЈУМИМА ЗА ФИНАНСИРАЊЕ ПРОЈЕКАТА УДРУЖЕЊА, СРЕДСТВИМА ИЗ БУЏЕТА ТУРИСТИЧКЕ ОРГАНИЗАЦИЈЕ ОПШТИНЕ ЖИТИШТЕ НА ТЕРИТОРИЈИ ОПШТИНЕ ЖИТИШТЕ

Члан 1.

 Овим Правилником одређују се услови , начин, области , критеријуми и поступак финансирања пројеката Удружења грађана везаних за промоцију туристичких производа и туристичких простора општине Житиште као и манифестација које подстичу унапређење рецептивне туристичко угоститељске понуде, средствима буџета Туристичке организације општине Житиште.

Члан 2.

 Право учешћа у расподели средстава буџета Туристичке организације општине Житиште, имају Удружења грађана са територије општине Житиште која су регистрована у Агенцији за привредне регистре. Удружења грађана своје пројектне активности морају реализовати на територији општине Житиште, или ван територије општине, али да својим активностима представљају општину.

Члан 3.

 О додели финансијских средстава одлучује Комисија за сарадњу са Удружењима грађана a Уговор са Удружењем потписује директор Туристичке организације Општине Житиште. Комисију за сарадњу са Удружењима грађана образује Управни одбор Туристичке организације општине Житиште и чине је укупно 3 (три) члана.

Члан 4.

 По овом Правилнику Туристичка организација општине Житиште за финансирање пројеката Удружења грађана опредељују се Одлуком о изменама и допунама одлуке о буџету Општине Житиште за 2015. годину, глава 3.6, програмска класификација 1502-0002, економске класификације 481- дотације невладиним организацијама ( Службени лист Општине Житиште број 13/2015 ).

 Одлуку о изменама и допунама одлуке о буџету Општине Житиште усвојила је Скупштина општине Житиште, а Управни одбор ТООЖ је задужен за реализацију Програмске активности 1502-0002.

 Укупан износ бесповратних средстава која се додељу је 1.200.000,00 динара,

80% - јавним конкурсом за финансирање пројеката ( 960.000,00 динара)

20% - непосредно, по писаном захтеву удружења, а по упутству Комисије за сарадњу са Удружењима.

Бесповратна средства по овом конкурсу утврђују се до 100% од укупне вредности пројекта.

Приликом обрачуна се узима вредност са порезом на додату вредност (ПДВ).

Максималан износ бесповратних средстава по једној пријави не може прећи 200.000,00 динара.

Једно Удружење грађана може учествовати само са једним предлогом пројекта на Конкурсу.

Вредновање пројеката врши надлежна комисија из члана 3. Правилника.

Члан 5.

Бесповратна средства која се додељују по овом конкурсу намењена су за:

1. промоцију туристичких производа као и туристичких простора.
2. организацију манифестација на територији општине Житиште.
3. организовање и посета сајмова на територији АП Војводине.
4. реализацију посебних туристичких потреба.
5. унапређење пропагандних активности из области туризма.
6. постављање туристичке сигнализације.

Бесповратна средства која се додељују по овом конкурсу, не могу се користити за:

1. дугове и покривање губитака или дуговања,
2. пристигле пасивне камате,
3. друге ставке које се већ финансирају из других пројеката.

 Члан 6.

Конкурс се објављује на званичном сајту Општине Житиште ( [www.zitiste.org](http://www.zitiste.org) ) и сајту Туристичке организације Општине Житиште ( [www.zitistetourism.org](http://www.zitistetourism.org) ).

Члан 7.

Удружење грађана подноси пријаву на Конкурс која подразумева подношење конкурсне документације у предвиђеном року Комисији.

Конкурсна документација садржи:

* Пријавни образац (Пријавни образац је саставни део овог Правилника, у електронском је облику и доступан је на сајту Општине Житиште и сајту Туристичке организације Општине Житиште. Пријавни образац треба попунити јасно и прецизно, како би пријава могла да се процени на најбољи могући начин.)
* Фотокопија решења о упису у Регистар у Агенцији за привредне регистре (АПР)
* Фотокопија решења о ПИБ-у
* Фотокопија картона депонованих потписа
* Фотокопија личне карте одговорног лица

Члан 8.

 Подносиоци пријава своје предлоге пројеката попуњавају у складу са законом.

Комплетна конкурсна документација се доставља у затвореној коверти.

 Један штампани, потписан и оверен оригинал конкурсне документације предаје се лично у просторијама Туристичке организације општине Житиште, у улици Цара Душана број 5, Житиште.

 Пријаве послате на било који други начин (нпр. факсом или електронском поштом ) неће бити узете у разматрање.

 Непотпуне и неблаговремене пријаве на Конкурсу неће бити разматране, а испуњеност услова утврђује Комисија за сарадњу са Удружењима.

 Предња страна коверте мора садржати следеће податке:

ПРИЈАВА ЗА КОНКУРС ТУРИСТИЧКЕ ОРГАНИЗАЦИЈЕ ОПШТИНЕ ЖИТИШТЕ

ЗА ФИНАНСИРАЊЕ ПРОЈЕКАТА УДРУЖЕЊА ГРАЂАНА И „НЕ ОТВАРАТИ“

Име подносиоца пријаве, адреса подносиоца пријаве и назив пројекта.

 Туристичка организација општине Житиште задржава право да од подносилаца који су благовремено поднели пријаву по потреби затражи додатну документацију и информацију.

Члан 9.

 Комисија обавља стручни преглед поднетих пријава, вреднује и рангира предложене пројекте у складу са условима и критеријумима наведеним у јавном конкурсу и доноси Одлуку о додели средстава са образложењем у року од 15 дана од дана истека рока за подношеље пријава.

 Извештај о свом раду Комисија подноси Управном одбору Туристичке организације општине Житиште.

 Решења о додели средстава на основу Одлуке о избору пројеката доноси Комисија на основу којег ће се саставити Уговор о додели средстава који потписује директор Туристичке организације општине Житиште са представницима Удружења грађана.

 Права и обавезе између Туристичке организације Општине Житиште и корисника средстава регулишу се Уговором.

 Време закључења уговора је 15 дана од дана доношења Одлуке о додели средстава.

 Средства за подршку пројеката по овом Правилнику и Конкурсу додељују се бесповратно.

 Рок за реализацију пројеката 190 дана од дана потписивања уговора.

 Члан 10.

 Критеријуми за доделу бесповратних средстава:

1. Степен усклађености пројеката са Стратегијом развоја туризма Општине Житиште,
2. Развој приоритетних туристичких производа,
3. Развој туристичких простора,
4. Адекватно управљање туристичким ресурсима и развојним процесима у туризму.

Члан 11.

 Корисник средстава дужан је да обавести даваоца средстава о почетку реализације активности.

 Корисници средстава из овог Правилника дужни су да Комисији доставе наративни и финансијски извештај о реализацији пројекта након 30 (тридесет) дана од дана завршетка реализације пројекта.

 Образац за наративни и финансијски извештај је саставни део овог Правилника.

 Уколико Удружење грађана није достављало тражене извештаје из става 1. овог члана или ако су одобрена средства ненаменски утрошена, корисници средстава су дужни да у буџет Туристичке организације општине Житиште врате уплаћена средства, у року од 30 (тридесет) дана од дана раскида Уговора о додели средстава уз увећање каматне стопе законом утврђене.

 У случају да корисник средстава врши злоупотребу права из закљученог уговора, као и у случају непоступања по захтеву из претходног става овог члана за враћање додељених средстава, директор Туристичке организације општине Житиште уз сагласност Управног одбора ће покренути одговарајући поступак пред надлежним судом, за свесно кршење уговорних одредаба, злоупотребу и ненаменско трошење средстава из буџета Туристичке организације општине Житиште.

 Уколико се правоснажном одлуком надлежног суда утврди да је корисник средстава буџета Туристичке организације општине Житиште вршио злоупотребе или ненаменско трошење средстава, таквим удружењима по новом конкурсу и за нове пројекте не могу се додељивати средства из буџета Туристичке организације општине Житиште, изузетно након 3 (три) године, ако се представник (овлашћено лице) корисника средстава промени именовањем новог представника.

 Административну контролу, односно испуњеност услова за доделу бесповратних средстава (комплетност поднете документације, као и благовременост подношења захтева) утврђује Комисија на основу приложене документације и непосредног увида на терену, којим се проверавају подаци из захтева.

Члан 12.

 Овај Правилник ступа на снагу даном доношења .

 Председник Управног одбора

 Туристичке организације општине Житиште

 Петар Зрилић